geostrofisk vind
Geostrofisk vind er den vind, der opstår som resultat af kun to kræfter: trykgradient- og corioliskraften. Ligevægten mellem de to kræfter opstår, når vinden er afbøjet 90° fra retningen højtryk til lavtryk og således bevæger sig parallelt med isobarerne.
Geostrofisk vind er den simpleste form for luftbevægelse i atmosfæren; når den horisontale trykforskel er kendt, kan den beregnes og anvendes som en rimelig god tilnærmelse til den virkelige vind. Den geostrofiske vind kan dog ikke anvendes nær jordoverfladen, hvor friktionen svækker vindhastigheden, og heller ikke i områder med stærk krumning af isobarfeltet, som det fx ses ved dybe lavtryk.